 NA RICHARD MAOSI WAFUGAJI wadogowadogo kutoka Ongata Rongai katika Kaunti ya Kajiado na jijini Nakuru wamelalamika kuwa visa vya wizi wa kuku na bata vimeongezeka sikukuu za Krismasi na Mwaka Mpya zikibisha hodi. Wafugaji waliozungumza na Taifa Leo walisema wezi wamekuwa wakijifanya ni wateja ambao hufika kwa maboma yao kukagua kuku na bata, lakini wanaishia kuwavamia na kuiba ndege hao. Kwa kawaida soko huwa zuri msimu wa sherehe kwa sababu watu hupenda kuchinja kuku na bata pamoja na ng’ombe, mbuzi na kondoo kuandaa nyama kwa ajili ya sherehe. Bi Agnes Warui ambaye ni mfugaji kutoka mtaa wa Mafuta Taa, anasema eneo hilo si salama kuendesha shughuli za ufugaji na kilimo. “Hii ni kwa sababu vijana waliopotoka kimaadili wanategemea uhalifu kujikimu kimaisha,” akasema Bi Warui. Bi Warui anasema aliachana kabisa na shughuli ya kufuga baada ya wahalifu kumvamia mnamo Desemba 2022 na kuiba kuku wake wote, jambo ambalo lilimkatisha tamaa. Hakika anasema biashara ya kuku na bata ni nzuri hususan msimu huu wa sherehe za mwisho wa mwaka. Hali ni kama hiyo katika mtaa wa Rhonda, Kaunti ya Nakuru ambako ndiko unyakaji wa kuku umeongezeka sana. Mitaa mingine ambayo imeripoti wizi wa kuku na bata ni Kaptembwo, Kiamunyeki, Machanga, Freearea, na Murogi. Kwa sababu hiyo, wakazi wameamua kutengeneza makundi kwenye mitandao ya kijamii wakitafuta kuku na mifugo yao ambayo imepotea Taifa Leo imebaini kuwa bei ya kuku imepanda kutoka Sh500 na sasa wanauzwa kwa hadi Sh1,200 mmoja. Kamishna wa Kaunti ya Nakuru Loyford Kibaara amewahakikishia usalama wakazi wa Nakuru msimu huu wa sikukuu ya Krismasi na sherehe za kupisha na kukaribisha Mwaka Mpya. Katika hafla ya hapo awali aliwahakikishia wakazi kuwa watafurahia Krismasi katika mazingira salama huku akiwaomba maafisa wa polisi, machifu, na wazee wa Nyumba Kumi kuwa macho. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  